L-UE qiegħda tiġġieled kontra l-faċilitazzjoni ta' immigrazzjoni illegali. L-UE qiegħda tiġġieled kontra l-faċilitazzjoni ta' immigrazzjoni illegali. Illum, il-Kunsill approva ġabra komprensiva u operazzjonali ta' miżuri li jikkonċentraw fuq l-infurzar tal-liġi biex iqawwu l-ġlieda kontra n-netwerks li jiffaċilitaw l-immigrazzjoni illegali. Dan wara appell mill-mexxejja tal-UE fil-laqgħa tagħhom f'Ottubru. Dawn il-miżuri huma msejsa fuq l-isforzi li qed isiru fil-livell tal-UE u dak nazzjonali, pereżempju bħala parti mill-pjan ta' azzjoni tal-UE kontra l-faċilitazzjoni ta' immigrazzjoni illegali (2015-2020). L-azzjonijiet konkreti għandhom ikunu msejsin fuq: approċċ imtejjeb bejn l-aġenziji kemm fil-livell tal-UE kif ukoll f'dak nazzjonali, l-aħjar użu tas-sinerġiji bejn l-għodod operazzjonali disponibbli, l-akbar użu possibbli tal-assi esterni tal-UE, L-għan hu li jiġu mħarbta n-netwerks li jiffaċilitaw l-immigrazzjoni illegali kemm ġewwa kif ukoll barra l-UE, filwaqt li jitqiesu l-ħila kbira tagħhom li jadattaw u r-rabtiet dejjem jiżdiedu bejn attivitajiet kriminali differenti (fosthom it-traffikar tad-droga u l-ħasil tal-flus). Dawk li jiffaċilitaw l-immigrazzjoni illegali jieħdu benefiċċji finanzjarji enormi mill-isfruttament tan-nies u t-tqegħid ta' ħajjithom fil-periklu. Il-mexxejja tal-UE sejħu għat-tmiem ta' dan il-mudell ta' negozju u llum qed nagħmlu pass 'il quddiem f'din id-direzzjoni. Permezz ta' aktar qsim ta' informazzjoni, azzjonijiet operazzjonali kkoordinati u kooperazzjoni ma' pajjiżi terzi rridu niżguraw li l-faċilitaturi tal-immigrazzjoni illegali ma jkollhomx spazju fejn jaġixxu. Herbert Kickl, Ministru għall-Intern tal-Awstrija Żieda tal-flussi tal-informazzjoni Il-kapaċitajiet operazzjonali u analitiċi taċ-Ċentru Ewropew kontra l-Faċilitazzjoni ta' Dħul Klandestin ta' Migranti (EMSC) fil-Europol ser jiżdiedu, sabiex ikun jista' jappoġġa aħjar lill-istati membri fl-investigazzjonijiet tal-faċilitazzjoni tal-immigrazzjoni illegali. Huma previsti wkoll l-approfondiment u l-espansjoni tal-attivitajiet taċ-Ċentru ta' Distribuzzjoni tal-Informazzjoni fl-EMSC. Ser tiġi stabbilita rabta aktar b'saħħitha bejn l-informazzjoni tal-ewwel linja u l-kapaċitajiet ta' analiżi tal-informazzjoni. L-iskambju ta' din l-informazzjoni ser jippermetti kemm titjib fil-kontroverifiki fuq il-post f'ħin reali kif ukoll tisħiħ tal-valutazzjoni tal-migrazzjoni irregolari lejn l-UE u fiha. Tisħiħ tal-għodod operazzjonali Il-ġlieda kontra l-faċilitazzjoni ta' immigrazzjoni illegali hija waħda mill-oqsma ta' azzjoni ta' prijorità fiċ-ċiklu ta' politika tal-UE għall-ġlieda kontra l-kriminalità (EMPACT). Fuq il-bażi tar-riżultati operazzjonali sa issa, l-użu tal-possibbiltajiet mogħtija fil-qafas tal-EMPACT ser jiżdied. Barra minn hekk, ser titwaqqaf task force konġunta ta' kuntatt dwar il-faċilitazzjoni ta' immigrazzjoni illegali fl-EMSC. Din it-task force ser tipprovdi pjattaforma għal azzjonijiet multilaterali, ikkoordinati, u mmexxija mill-intelligence kontra t-theddid ewlieni tal-faċilitazzjoni ta' immigrazzjoni illegali. Il-kooperazzjoni fuq il-komponent tal-investigazzjoni finanzjarja u l-komponent ġudizzjarju ser tissaħħaħ ukoll. It-taħriġ skont il-ħtiġijiet operazzjonali ser isir disponibbli mis-CEPOL ukoll għall-unitajiet ta' kontroll fuq il-fruntieri, uffiċċji konsulari u servizzi rilevanti oħrajn. Tħarbit tal-komunikazzjoni online Il-kapaċità tal-unità tal-UE ta' indikazzjoni ta' kontenut fuq l-internet fil-Europol ser tissaħħaħ sabiex jiżdied l-għadd ta' indikazzjonijiet ta' paġni li għandhom jitneħħew mill-fornituri ta' servizzi online, kif ukoll biex tiġi ntraċċata u mħarbta l-infrastruttura teknika użata min-netwerks li jiffaċilitaw l-immigrazzjoni illegali. Azzjoni esterna Is-sinerġiji mal-azzjoni esterna tal-UE f'pajjiżi terzi u reġjuni ta' prijorità jeħtieġ li jiżdiedu kemm jista' jkun. Dan jinkludi t-tisħiħ tar-rabtiet mal-missjonijiet u l-operazzjonijiet tal-PSDK u mal-uffiċjali ta' kollegament tal-UE f'pajjiżi terzi. Hu previst ukoll l-iżvilupp ta' sħubijiet operazzjonali komuni ma' pajjiżi terzi, sabiex jiġu appoġġati l-attivitajiet ta' infurzar tal-liġi tagħhom u sabiex tittejjeb il-kooperazzjoni. Titjib tar-rispons għan-netwerks li jiffaċilitaw l-immigrazzjoni illegali: ġabra ta' miżuri komprensiva u operazzjonali Ara l-paġna tal-laqgħa